FN advarer: Én ny klimakatastrofe skjer allerede hver uke
Det skjer allerede i snitt en ny klimakatastrofe i verden hver eneste uke, ifølge FN. Bildet er fra en av de store brannene i California ifjor sommer. (Foto: Mark Ralston/AFP/NTB Scanpix)
Verden rammes i gjennomsnitt allerede av en klimakatastrofe hver eneste uke, men de fleste av dem får liten internasjonal oppmerksomhet. FN advarer likevel om de enorme innvirkningene, skriver The Guardian.
Flere land har stort behov for å innføre klimasikring og forbedre sin infrastruktur for å bli i stand til å motstå de ekstreme hendelsene.
Katastrofer som syklonene Idai og Kenneth i Mosambik og tørken i India skaper overskrifter verden rundt, men det skjer også et stort antall hendelser av mindre omfang som forårsaker død, folkeforflytninger og lidelse. Og de inntreffer mye raskere enn forventet, sier Mami Mizutori, FNs generalsekretærs særskilte representant for katastroferisikoreduksjon, til The Guardian.
– Det handler om i dag
Hun sier problemene ikke er begrenset til utviklingslandene, noe blant annet de store skogbrannene i USA og den siste hetebølgen i Europa har vist.
– Dette handler ikke om fremtiden, det handler om i dag. Det må snakkes mer om tilpasning og skadeforebygging, sier Mizutori til avisen.
De klimarelaterte katastrofene anslås å koste 520 milliarder dollar (4477 milliarder kroner) per år.
Inntil nå har det meste av klimadiskusjonene dreid seg om å kutte klimagassutslippene. Spørsmålet om å tilpasse seg effektene av klimaendringene har fått mindre oppmerksomhet på grunn av frykt for at folk ville kunne få en falsk trygghet om at det er mulig å tilpasse seg klimaendringene uten å kutte utslippene.
Mami Mizutori sier til The Guardian at tiden er løpt fra en slik argumentasjon.
– Vi snakker om en nødssituasjon og en klimakrise, men hvis vi ikke klarer å ta tak i dette og tilpasse oss effektene så vil vi ikke overleve. Vi må vurdere risikoene ved ikke å investere i skadeforebygging. Vi trenger et mer helhetlig syn på risikoene, sier hun til avisen.
Hvor har vi sett en hetebølge i det siste?
i Europa